ગુરુ એટલે અંધકારમાંથી પ્રકાશ તરફ જવાની ગતિ. સાચો રાહ બતાવે તે ગુરુ. કંઠી બાંધવાને બદલે ગ્રંથી છોડાવે તે સાચો ગુરુ. અનિલ જોશીએ કહ્યું છે "તેમ દોરા ધાગા કરવા કરતા ચાદર વણવી સારી છે. કબીર સિવાય કોઈને ‘સાહેબ’ શબ્દ શોભતો નથી. સાર્થ જોડણીકોશ પ્રમાણે ગુરુનો એક અર્થ દીર્ઘ પણ થાય છે. જીવનની અંતિમ પળ સુધી સાથે રહે એ સદગુરુ. કવિ કાગ કહે એમ આભના થાંભલા રોજ ઊભા રહે, વાયુનો વિંઝણો રોજ હાલે, ઉદય ને અસ્તના દોરડા ઉપરે નટ બની રોજ રવિરાજ મ્હાલે. સૂર્યને ગુરુ તરીકે પ્રસ્થાપિત કરીએ તો જ આપણામાં પ્રકાશપુંજ વિસ્તરશે. હું શિક્ષક હતો અને રહીશ. કેમ કે ડૉક્ટર અને શિક્ષક કદી નિવૃત્ત ન થાય. શિક્ષણથી માણસને આંખ અને પાંખ મળે છે. આંખ એટલે નવી દૃષ્ટિ અને પાંખ એટલે નવી દિશા. ગુરુનું ચરણ એ શિષ્યનું શરણ છે. ગુરુનો હાથ એ શિષ્યનો સાથ છે. ગુરુનો કંઠ એ શિષ્યનું વૈકુંઠ છે. ગુરુનું મુખ એ શિષ્યનું સુખ છે અને ગુરુની આજ્ઞા એ શિષ્ય માટે વરદાન છે. બુદ્ધિની બોર્ડર આવે ત્યાંથી ગુરુની સરહદ શરૂ થાય છે. ગુરુનું જ્ઞાન કદી મઠ મઢી પૂરતું મર્યાદિત ન હોય શકે. સૌથી શ્રેષ્ઠ પદ ગુરુપદ છે.